
Ajánlás


    Édesanyámnak, Libby Ann Fadalnak


    Nem tudtuk, hogy az (emlőrák kezelését követő) orvosilag előidézett menopauza volt az oka az éttermekben rád törő forróságnak és az álmatlanul töltött éjszakáknak.


    Most már értem, hogy minden egyes alkalommal, amikor megpróbáltad nevetéssel elütni a dolgot, belül talán szégyellted magad, zavarban voltál, és nem értetted, miért történik ez veled.


    Fáj a szívem, ha erre gondolok. Annyira sajnálom.


    Elköteleztem magam amellett, hogy felszólalok az ügyben, hogy többé egyetlen nő se érezze magát ilyen egyedül.


    Örökké tartó szeretettel:


    Tamsen

  


  

Mottó


    „Nincs nagyobb hatalom a világon, mint egy változókorban lévő lendületes nő.”


    – Margaret Mead

  


  
     A szerző megjegyzései


    
      1. A hormonpótló terápiára (HRT) általában hormonterápiaként (HT) vagy menopauzális hormonterápiaként (MHT) szoktak hivatkozni. Ebben a könyvben a hormonterápia (HT) kifejezést használom, mivel a legtöbben ezen a néven ismerjük.


      2. Fontos, hogy a menopauza nemcsak a heteroszexuális, ciszgender1 nőket érinti – sok meleg, nem bináris és/vagy transznemű személy is átesik rajta, és ők gyakran nem jutnak megfelelő egészségügyi ellátáshoz, mivel sem bevett kezelések, sem adatok nem állnak rendelkezésre. Fontos, hogy olyan egészségügyi szolgáltatót keressünk, amely tisztában van a választható kezelésekkel.


      3. A „nő”, „nők”, „női” szavakkal olyan személyekre utalok, akik petefészekkel rendelkeznek.


      4. A szakértőkkel készített interjúknál zárójelben jelzem a kontextust, vagy további információkat közlök – ezek a kiegészítések az én szavaim, nem az interjúalanyaiméi.


      5. A perimenopauza és menopauza esetében a sokszínűség, az egyenlő bánásmód és az integráció elsődleges szempontok kell hogy legyenek, miközben folytatjuk a kutatásokat, megoldásokat keresünk, és bővítjük a párbeszédet.


      6. A könyvben szereplő, félkövérrel szedett idézetek valódi nőktől származnak, akik őszintén megosztották velem a történetüket.


      7. Azért, hogy ne kelljen minduntalan leírnom a „perimenopauza” és „menopauza” szavakat, a könyvben a „(peri)menopauza” kifejezéssel utalok a nők életének eme két különböző szakaszára.

    BEVEZETŐ Menopauza… Bármi kérdés?


    „Ha összeesek – mondtam –, valaki kapjon el!”


    2019. november 19-én este fél tizenegykor hallottam magam, ahogy hangosan kimondom ezeket a szavakat. Egy perccel korábban, miközben a híreket olvastam fel az esti híradóban, ahogy azt már közel harminc éve tettem, nem emlékeztem, hogyan kell kiejteni a „subpoena” („idézés”, „beidéz”) szót. A főműsoridőben sugárzott tévéhíradó hírolvasójaként ez nyilvánvaló módon problémát jelentett.


    Az azt megelőző hetekben egyre gyakrabban történt velem ilyesmi. Olvastam a híreket a súgóról, de aztán egy teljesen hétköznapi szóhoz érve azon tűnődtem magamban, „Mi ez a szó?”, és képtelen voltam kimondani, így hát átugrottam. Tudtam, hogy figyelmesen hallgatva a legtöbb mondatomnak nem volt semmi értelme. Érthető módon kezdtem ideges lenni adás közben, pedig ilyesmire már évek óta nem volt példa.


    Aznap este azonban egész más volt a helyzet. A szívem hevesen kalapált. Miközben megszakítottam az adást egy reklám kedvéért, úgy éreztem, mintha belülről hirtelen elöntött volna a forróság, és felhevítette volna a bőrömet. Izzadságcseppek jelentek meg a hajvonalamnál, testhezálló ruhám hónalja pedig elsötétült, mintha öt kilométert futottam volna. Fogalmam sem volt, milyen erőteljes lehet egy hőhullám, ahogy arról sem, hogy éppen abban van részem, azt viszont tudtam, hogy képtelen leszek folytatni az adást. Ekkor mondtam azt, hogy „Ha összeesek, valaki kapjon el!”.


    A férfiakkal teli stúdióban egyedül a sportkommentátor fordult oda, és nézett rám.


    „Tamsen – ráncolta a homlokát –, jól vagy?”


    „Úgy, ahogy” – feleltem. A hangom nagyon messziről hallatszott. A szívem hevesen vert. Izzadság csorgott le a nyakamon a dekoltázsomba.


    És akkor érzékeltem, hogy a kollégám megfogja a karomat, és kivezet a stúdióból, majd végig a folyosón a női mosdóba. Úgy éreztem, mindjárt elájulok, vagy elhányom magam. A mosdóba érve olyasmit tettem, amit soha nem csináltam volna, ha magamnál vagyok. Lefeküdtem a hűvös padlóra – A francba a bacikkal! –, és lehunytam a szemem. Próbáltam lélegezni. Már három évtizede tévébemondó voltam, és most először fordult elő velem, hogy nem fejeztem be egy adást.


    Aznap este, hazafelé a taxiban, néztem a kivilágított város homályosan tovasuhanó képét, és az elmúlt néhány hónapon gondolkodtam. Már állandó problémát jelentett bizonyos szavak felidézése. Emellett több furcsaság is volt, beleértve a nyugtalanságot, az álmatlanságot, az aggódást és a hízást. A pajzsmirigyem lenne az oka? A szívem? Vagy – ami még rosszabb – az agyam?


    Elmentem orvoshoz, és ő azt mondta, hogy a stressz okozza.


    „Miért nem meditál? – kérdezte leereszkedő mosollyal. – Próbáljon meg tudatosabb lenni.”


    Tudatosabb? Mire? – gondoltam. Egyáltalán nem voltam nyugtalan aznap este. Boldog voltam. Péntek volt, és vártam az előttem álló hétvégét. Aztán ez a valami – Pánikroham lett volna? – egyszer csak leterített a semmiből.


    Mélyen szégyelltem magam, és zavarban voltam. Mi velem a baj?


    Amennyire én tudtam, semmi bajom nem volt. Nem képzeltem be dolgokat. Nem voltam beteg. Nem küzdöttem pánikbetegséggel. Csak annyi történt, hogy a legjobban őrzött titok kellős közepén találtam magam hirtelen.


    A diagnózis, ami letaglózott


    Van egy szó, amivel soha nem találkoztam a súgógépen: „menopauza”. Néhány hónappal később azonban ez a szó meredt rám a betegportál-alkalmazásomból.


    Miután hetekig mentem egyik orvostól a másikig, végül megtudtam az igazat. A nőgyógyászom, akihez húsz éve jártam, a betegportál-alkalmazásomra küldött kurta, háromszavas üzenet formájában közölte velem a sokkoló hírt:


    „Menopauza… Bármi kérdés?”


    A barátommal, Irával (aki azóta már a férjem) egy közösen töltött kiruccanós hétvége után éppen beszálltunk a New Yorkba tartó gépbe.


    A telefonomat bámultam. Az a bizonyos három szó visszabámult rám.


    „Menopauza…” Ez meg hogy lehet? Annak ellenére, hogy a korábban rendszeres menstruációm az elmúlt néhány évben kicsit rendetlenkedett, teljesen ledöbbentem. Azt hittem, a ciklusomat csak a munkahelyi stressz, a válásom körüli szorongás, az új párkapcsolatom, az idősödő szülőm miatti aggodalom és a többi engem nyomasztó dolog borította meg.


    „Változókorban vagyok” – fordultam Irához. Nem tudom, van-e olyan férfi, aki tudja, mit válaszoljon erre. Minket szólítottak, és miközben sorban álltunk, hogy felszállhassunk a gépre, éreztem, hogy könnybe lábad a szemem.


    Hazafelé a repülőn bevillant néhány nagyon furcsa pillanat az elmúlt évekből. Egyszer egy egész hónapon át véreztem. Amikor dolgoztam, ügyesen elrejtettem egy tampont a dekoltázsomban, és a híradót félbeszakító reklámok alatt kiszaladtam a mosdóba, állandóan erős, mindent átáztató vérzéssel küzdve. (Az én esetemben méhpolip – a méhnyálkahártyán megjelenő kitüremkedés, ami jóindulatú, rákot megelőző, avagy rákos elváltozás is lehet [az enyém jóindulatú volt] – is hozzájárult a rendellenes vérzéshez, és feltételeztem, hogy ez okozta a vérzést. A polipot kiműttettem, aztán megint rendszertelenül kezdtem vérezni, ami megmagyarázza, miért nem vettem észre a menopauza egyértelmű jelét – hogy tizenkét hónap telt el anélkül, hogy menstruáltam volna.)


    Más is volt: évekig nem aludtam rendesen. Az a nő, aki korábban abban a pillanatban elaludt, hogy a párnára hajtotta a fejét, most rengeteg időt töltött a kanapén, abban reménykedve, hogy a környezetváltozás majd hozzájárul a pihentető alváshoz. Hullani kezdett a hajam. Vastagabb lett a karom, ahogy a derekam is (anélkül, hogy változtattam volna az étkezési vagy testedzési szokásaimon). Aztán volt, hogy a pokolban éreztem magam, és biztos voltam benne, hogy utolér valami nyavalya. Majd kiderült, hogy már utol is ért: a menopauza.


    Nem gondoltam, hogy mindezeknek közük van a hormonokhoz, mert senki sem beszélt arról, legkevésbé az orvosaim, hogy milyen hormonális változásokon esnek át a középkorú nők. Annak ellenére, hogy nők milliói tapasztalják ugyanazt. Mind elveszettnek és egyedül érezzük magunkat, össze vagyunk zavarodva, csökken az önbizalmunk, és többé nem ismerünk rá a testünkre vagy saját magunkra. És fogalmunk sincs, hogyan kell átmenni a változókoron.


    Akkoriban – alig néhány évvel ezelőtt – nem mondtuk ki hangosan a „menopauza” szót, a „perimenopauzá”-ról nem is beszélve. Én biztosan nem ejtettem ki őket a számon, sem a magánbeszélgetéseim során, sem a televízióban. Beszámoltunk számos, szívbetegségről szóló tanulmányról, arról, hogyan bizonyosodjunk meg róla, hogy eleget alszunk-e, és a legjobb ételeket fogyasztjuk. Mivel a nyolcvanas években voltam tinédzser, minden diétát ismerek a nap alatt. De az égvilágon semmit sem tudtam a menopauzáról. Ha gondoltam is rá, azt hittem, ez olyasmi, ami nem sokkal a halálunk előtt ér el, és reméltem, hogy addigra már nem leszek itt, hogy megtapasztaljam.


    Egyáltalán nem sejtettem, hogy a menopauza teljesen megváltoztatja majd az életemet, célt adva neki. Miután harminc évig dolgoztam újságíróként, és Afganisztán hegyvidékétől Florida partjaiig mindenféle történetek és hurrikánok nyomába eredtem, most akárhányszor megjelenek egy házibuliban, vagy elmegyek szórakozni a barátaimmal, az emberek egyetlen dologról akarnak beszélgetni velem… A menopauzáról.


    Noha sokkal több szó esik manapság a változókorról, mint korábban bármikor, még mindig csak a felszínt kapargatjuk.


    Nem vagy egyedül


    Minden nő, aki olyan szerencsés, hogy elég sokáig él, eléri a menopauzát. A Let’s Talk Menopause (Beszéljünk a menopauzáról) nonprofit szervezet felmérése szerint az Egyesült Államokban hetvenötmillió nő van jelenleg a változókor valamelyik szakaszában: perimenopauzában, menopauzában vagy posztmenopauzában (hogy mi a különbség a három kifejezés között, azt az 1. fejezetben fejtem majd ki), és minden egyes nap további hatezren lépnek be a változókorba. Ennek ellenére nagyon sokan vagyunk még, akik úgy érezzük, hogy egyedül kell megbirkóznunk vele.


    Belefáradtam az elszigeteltségbe, amit amiatt éreztem, hogy nem beszéltem róla senkinek, min megyek keresztül. Így hát furcsa lépésre szántam el magam, én, akinek az volt a munkája, hogy folyamatosan jól nézzen ki. 2020-ban bejelentkeztem a TikTokon (mert akkoriban nem sok ismerősöm volt még ezen a platformon). Fürdőköpenyben, smink nélkül. És csak beszéltem. Egész egyszerűen felsoroltam harmincnégy tünetet, amelyek a változókorral járnak – nem táncoltam, zene sem volt alatta, és semmi hasonló, figyelemfelkeltő dolog. A videó nagyon hamar több mint egymillió megtekintésnél járt. És a nők nemcsak megnézték, de vissza is jeleztek.


    Az, hogy megdöbbentettek a válaszok, enyhe kifejezés. Órákat töltöttem a kommentek olvasásával és a válaszolással a közösségi oldalakon, és hallgattam, hogy mind ugyanazon megyünk keresztül – miközben fogalmunk sem volt róla.


    Olyan történeteket osztottak meg, mint CJ-é:


    „Ötvenöt éves vagyok, és néhány évvel ezelőtt elmentem a nőgyógyászomhoz, aki pár évvel idősebb nálam. Meg akartam beszélni vele a változókorral járó tüneteimet. Elmondtam neki, hogy minden éjjel rettenetesen kiszárad a szám. Hogy olyan a nyelvem, mint a smirgli. Beszámoltam neki az agyi ködről is, és hogy olyan helyeken viszket a bőröm, ahol nem is viszkethetne. A doktornő szó szerint úgy nézett rám, mintha megőrültem volna, és azt mondta, hogy ez normális.”


    És mint Cindyé:


    „Ötvenhét éves vagyok, és tizenhárom éve kerültem menopauzába. Negyvennégy évesen, méheltávolítást követően korai menopauzán estem át. Nem tudtam, mi történik velem. Akkoriban nem volt kivel beszélnem erről, nemcsak azért, mert az ilyesmit nem hoztuk szóba társaságban, hanem mert nem volt olyan barátnőm, akinek hasonló tapasztalata lett volna. Csak az utóbbi időben kezdtem úgy érezni, hogy nyugodtan beszélhetek róla, és az emberek néha megdöbbennek. Pedig nagy szükség van arra, hogy beszéljünk róla, és bevigyük a köztudatba. Túl sokáig volt tabutéma – én készen állok levenni az álarcomat, és megosztani a történetemet.”


    Vagy mint Elizabethé:


    „Brrrrrrr! Hőhullámok. Válás. Életemben először meghíztam. Szívdobogás. Új férfi. Visszatért a vonzerőm. Éjszakai izzadás. Éjszakai izzadás. Éjszakai izzadás. Új munka. Költözés. Kirepültek a gyerekek. A vonzerőmnek annyi. A bőröm meg milyen? Hőhullámok. Hajnali négykor felébredek. Túúúúúl sok a takaró. Nem elég a takaró. A bőröm meg milyen? Könnyek. Hova lett a vonzerőm? Segítség!”


    Naponta kapok üzeneteket, kommenteket és kérdéseket nőktől, akik pont annyira össze vannak zavarodva, amikor elkezdődik náluk a menopauza, mint én voltam annak idején: mit tegyenek, hogyan birkózzanak meg a gyakran kimerítő tünetekkel. Az ő hangjukat félkövérrel kiemelve szerepeltetem ebben a könyvben, közkinccsé téve kollektív bölcsességüket és tapasztalatukat. (Gyere, csatlakozz hozzánk, @tamsenfadal néven találsz meg a közösségi médiában, vagy írj e-mailt az info@tamsenfadal.com címre – igyekszem minden kérdésre válaszolni.) A kommentek jelentős része szégyenről, zavarodottságról, frusztrációról és félelemről tanúskodik. És valóban sürgős ügyekről: hogyan találj vissza oda, ahol újra saját magadnak érezheted magad?


    Íme három fontos dolog, amivel szeretném, ha azonnal tisztában lennél:


    1. Nem képzelődsz.


    2. Nem vagy egyedül.


    3. A végén jobb formában leszel, mint előtte.


    Ez az én ígéretem neked, és ezért írom ezt a könyvet. (És ezért kutattam három évig, majd készítettem el a The M Factor: Shredding the Silence on Menopause [Az M faktor: Törjük meg a menopauzát övező csendet!] című dokumentumfilmet, amely a PBS csatornán került adásba 2024 októberében, a menopauzatudatosság hónapjában.)


    Vége a félelemnek és a szenvedésnek. Felkészítelek erre az utazásra. És jól fogod csinálni.


    Lesznek nehéz napok. Lehet, hogy elmész majd a tükör előtt, és nem ismersz magadra.


    Hidd el, tudom, hogy a változókori tünetek kikezdhetik a lelki állóképességünket, de azt is megtanultam, hogy azonkívül, hogy megzavarják a mindennapjainkat, hosszú távon is hatással vannak az egészségre: például tudjuk, hogy az erőteljes hőhullámok esetén magasabb a szív- és érrendszeri betegségek kockázata.1 Nemcsak azt érdemeljük meg, hogy napi szinten jobban érezzük magunkat, hanem azt is, hogy hozzáférjünk az információhoz és a különféle stratégiákhoz, amelyek segítenek megőrizni az egészségünket idős korunkban is.


    Nem csak egyszerűen átesel a menopauzán. Hanem belelépsz, és életed további részét ebben az állapotban töltöd. Olyan ez, mint egy régi, Viktória korabeli ház, ami némi renoválásra szorul, de gyönyörű lesz, mire befejezed a munkálatokat.


    Bárcsak olvashattam volna ezt a könyvet negyvenéves koromban!


    Amikor átmentem ezen az átalakuláson, úgy éreztem, mintha folyton fogócskát játszanék: mindjárt megjelenik egy újabb tünet, én pedig egy újabb féregjáratban találom magam. Szükségem lett volna egy nővérre vagy egy idősebb barátnőre – vagy egy tájékozott és segítőkész orvosra! –, aki vezetett volna az úton, és jó lett volna azt érezni, hogy én irányítok. Jó lett volna, ha tudom, hogyan kell ezt csinálni – mit tehetek, hogy enyhüljenek a tüneteim, miként kaphatom meg az ellátást, amire szükségem van, és miképpen juthatok túl a problémákon.


    Nem állítom, hogy mindenre saját magam jöttem rá, vagy hogy bárki is képes lenne tökéletesen kontrollálni a menopauzát vagy a testét – ennek az időszaknak az az egyik ajándéka, hogy szintet léphet az elfogadásunk. Attól azonban, hogy én a sötétben tapogatóztam, neked még nem muszáj. Nemcsak azzal kell tisztába jönnöd, mi történik a hormonjaiddal, és milyen lehetőségeid vannak a tünetek enyhítésére, hogy kidolgozhass egy kezelési tervet az orvosod segítségével, hanem azzal is, hogy miképpen gondoskodj magadról és az életed minden területéről, miután elhagyod az orvos rendelőjét.


    Az egyik legfontosabb dolog, amire ezen a könyvön dolgozva rájöttem, hogy nincs olyan megközelítés, amely mindenkinél egyformán működne. Különböző a testünk, és mindannyian más utat járunk be. Nem mondom meg, hogy pontosan mit tegyél – helyette felvázolom a lehetőségeket, hogy magad találd meg, mi az, ami neked működik.


    A könyv oldalain megosztom mindazt, amit azokból a beszélgetésekből tanultam, amelyeket szerte az országban több ezer emberrel folytattam – hozzád hasonló, a menopauza tüneteitől szenvedő nőkkel, valamint irányadó szakértőkkel, egészségügyi szakemberekkel, orvosokkal, alternatív egészségügyi szolgáltatókkal, táplálkozási szakértőkkel, edzőkkel, bőr- és hajápolási tanácsadókkal, valamint olyan férfiakkal, akik meg akarták érteni ezt a folyamatot. A könyvben ismertetett számos kutatás a The M Factor című dokumentumműsoromból származik. Egy széles hálózat kötelezte el magát amellett, hogy a menopauza kellemesebb tapasztalás legyen a nők számára – valójában olyan kiterjedt ez a hálózat, hogy úgy emlegetjük: „menoverzum”. És ezt most vezetett túra során ismerheted meg.


    Ellátlak a téma legkiválóbb szakértőinek a gyakorlati tanácsaival, hogy hatékonyan kezelhesd a mentális és érzelmi kihívásokat, a súlygyarapodást, az agyi ködöt, a libidócsökkenést, az alvászavarokat, az öregedést és a munkahelyi gondokat, amelyek rendszerint felmerülnek változókorban, és komolyan befolyásolják az életminőséget. A menopauza életmóddal kapcsolatos oldalával is behatóan foglalkozunk: mozgás és táplálkozás, bőr- és hajápolás, stílus, barátkozás, válás, randizás középkorúan és a végső cél megtalálása.


    Végigkalauzollak az egészségügyi rendszeren is, amelyet nem éppen a középkorú nőkre szabtak, lerántom a leplet a hormonterápiáról (HT) és egyéb kezelésekről, hogy olyan ellátáshoz juthass, amit megérdemelsz. Megosztok veled egy dühítő történetet is arról, hogy egy 2002-ben közzétett, Women’s Health Initiative (Nők Egészsége Kezdeményezés) néven ismert tanulmányról írt téves beszámoló hogyan ásta alá a hormonterápia alkalmazását – ami akkor már évtizedek óta hatékonynak bizonyult a menopauza tüneteinek a kezelésében –, valamint az orvosok női hormonális egészséggel kapcsolatos oktatását, olyan válságot idézve elő, amiből a mai napig próbálunk kilábalni.


    Kutatásaim során azt tapasztaltam, hogy a változókori tüneteikre kezelést kérő nők 75 százaléka kezelés nélkül marad. Nincs ez így rendben. Éppen ezért egy kérdéseket tartalmazó listát is a kezedbe adok, amellyel szó szerint besétálhatsz az orvosod rendelőjébe, és sorban felteheted őket neki, hogy biztos lehess benne, meghallgat, és a megfelelő válaszokkal lát el.


    A könyv célja, hogy képessé tegye a középkorú nőket arra, hogy a kezükbe vegyék az életük irányítását – úgy egyéni szinten, mint egy lüktető és folyamatosan növekvő női közösség tagjaként, amelyben mindenki megosztja a másikkal a tapasztalatait. Mire a könyv végére érsz, magabiztosabban tudsz majd kiállni önmagadért. Megérted, hogyan kezeld a perimenopauza időszakát, és miként készülj fel tudatosan rá. Kellő információval, támogatással és iránytűvel fogsz rendelkezni, hogy a saját utad vezetője lehess.


    Miután szembenéztél a fizikális tüneteid kihívásaival, továbbléphetsz, hogy magadhoz ölelhesd az életednek ezt az új szakaszát, és az „egy nap majd…” most legyen. Az a csodás hírem van, hogy innentől kezdve az életed jobb lesz, mint előtte volt, egészen új, más és tökéletesen váratlan szempontokból. Megígérem, hogy eljön a nap, amikor elmész az előtt a bizonyos tükör előtt, és döbbenten állsz meg a személy láttán, akivé váltál. Elképedsz majd az ajándékaidat, az erődet és a céltudatosságodat látva.


    A nővéred gyorshívógombja


    Nekem senkim sem volt, akivel beszélhettem volna a változókorról – senkim, aki végigvezetett volna rajta. Éppen ezért szeretnék segíteni neked úrrá lenni a menopauzán, hogy az ne vegye át a hatalmat feletted. Itt az idő, hogy tanulj magadról, működő megoldásokat találj, és élettel teli, egész emberként vágj bele életed következő szakaszába.


    Miután befejezted ezt a könyvet, remélem, hogy továbbadod egy nőtársadnak, aki ugyanezen az úton jár – így lépünk túl a zavarodottságon és a szégyenen. És onnantól kezdve valakinek a tapasztalt nővére lehetsz, akit felhívhat, ha baj van.


    Együtt átírjuk a középkorúság körül kialakult narratívát, az időset merésszé, a láthatatlant befolyásossá, a zuhanót szabadon szárnyalóvá alakítjuk. Nem ígérhetem, hogy sima lesz az út. Olykor zavarba ejtő, frusztráló, sőt félelmetes lesz. Egyet viszont garantálhatok: minden egyes lépés megéri majd.

    1. FEJEZET A változókorral kapcsolatos tények, félelmek – és a menopauza ajándékai

    Évekkel azelőtt, hogy gyengeséggel járó heves szívdobogások és hőhullámok gyötörtek volna az esti híradó alatt, az életem szinte tökéletesnek tűnt. Kívülről.

    A főműsoridőben sugárzott New York-i hírműsornak voltam a bemondója, újdonsült „városi szingliként” hetente több este is nyakamba vettem a várost, izgalmas előadásokra és mókás fotózásokra mentem, miközben celebeket interjúvoltam, és mesébe illő fényképekhez pózoltam.

    Valójában azonban így nézett ki az életem: erősen hullott a hajam – annyira, hogy a lakásomban a padlót beborították hosszú, göndör fekete hajszálaim. A legkisebb dolog is felbosszantott, különösen a munkahelyemen. Évtizedek óta nem izgultam az élő bejelentkezések alatt, hirtelen azonban nagyon ideges lettem, hogy képtelen leszek felolvasni a szöveget a súgóról. Újra terápiára kezdtem járni, és próbáltam megérteni, hogyan köthettem ki egy fizikálisan és érzelmileg is bántalmazó kapcsolatban.

    Ennek a kapcsolatnak a teljes története jóval hosszabb, és túlmutat ennek a könyvnek a terjedelmén. Azért említem meg mégis, hogy világossá tegyem: már nem úgy tekintettem magamra, mint egy tehetséges, ambiciózus személyre, aki felküzdötte magát a ranglétrán, és nyugat-virginiai újságíró-gyakornokból vezető hírolvasó lett New Yorkban. S közben fogalmam sem volt, hogy a perimenopauza kiváltotta álmatlanságom, szorongásom és koncentrációs nehézségeim tovább rombolták az amúgy is bizonytalan lábakon álló önbecsülésemet.

    Amikor egy közeli barátom meglátogatott, rám nézett, és csak ennyit mondott: „Megváltoztál. Mi van veled?” Visszahúzódó lettem. Éjjel-nappal dolgoztam. Alig aludtam. Ez a barátnőm volt az, aki felhívta helyettem az ügyvédet – én túlságosan rémült voltam hozzá –, segített elindulni az úton, és kibogozni a látszólag tökéletes életemet.

    Mondanom sem kell, a válás durva volt. Mire pont került az ügy végére, egy üres, egy hálószobás lakásban találtam magam, amely olyan baljósan visszhangzott, hogy beleborzongsz. Volt két kutyám, egy műbőr kanapém, amin aludtam, egy tévém, egy bekrepált házasságközvetítő vállalkozásom és százezer dollár adósságom. A férjem teljesen összetörve hagyott itt. Nem a szívemet törte össze – az önbecsülésemet.

    Akkor úgy gondoltam, hogy az összes fizikális és érzelmi fájdalom, amit tapasztaltam, a férjem miatt volt. Nem tudtam, hogy a testem átalakulóban van. A perimenopauza dörömbölt az ajtómon.

    Abban az időben senki sem beszélt a menopauzáról, a perimenopauzáról meg végképp nem. Sem a barátaim, sem a média, sem az influenszerek – még az orvosaim sem. Amikor beszámoltam a tüneteimről a háziorvosomnak, egyből rávágta, hogy szorongok, és a kezembe nyomott néhány pirulát.

    Sajnos a történetem egyáltalán nem egyedi. A tizennyolc és hatvannégy éves nők 29 százaléka számolt be arról, hogy az orvosuk nem foglalkozik velük.1 A szerintük hormonokkal összefüggő tüneteikre orvosi segítséget kérő nők közel fele negatív tapasztalatokról számol be. A megkérdezett nők szerint az orvosuk olyasmiket mondott nekik, hogy „mostantól ez az új normális”, vagy hogy azért érzékelik ezeket a tüneteket, „mert tinédzser gyerekeik vannak, és a karrierjük építése stresszel jár, nem a hormonjaik miatt”, hiába voltak meggyőződve arról, hogy ez az oka, vagy közölték velük, hogy „túl fiatalok még a menopauzához”.2

    „Negyvenöt éves vagyok, és még mindig azt szajkózzák, hogy túl fiatal vagyok ehhez.”

    Ha nem jutunk információhoz arról, min megy keresztül a testünk, csak még nehezebben élünk meg egy amúgy is kihívásokkal teli időszakot. Égető szükségünk van az információra, mert túl hosszú időn keresztül senki sem beszélt a női testről – arról, hogyan változik, a ritmusairól, a sajátosságairól és a szükségleteiről. A The New York Times online digitális archívuma szerint a „perimenopauza” szó 1997-ben jelent meg először az újság hasábjain!3

    Nem tudnám megmondani, hány nő tette fel nekem a kérdést: „Miért nem mondta el senki, mi fog történni?” Ami engem illett, mindig azt gondoltam, ahhoz, hogy olyan keveset tudtam a menopauzáról, az is hozzájárult, hogy nagyon korán elveszítettem az édesanyámat (ötvenegy éves volt, én pedig húsz). De még egyszer hangsúlyozom: a történetem nem egyedi. Napi szinten hallom nőktől, hogy nem beszéltek a menopauzáról az édesanyjukkal.4 Sokunknak fogalma sincs, mi is ez, vagy mire számítson.

    Szeretném elérni, hogy a menopauza időszakában ne legyünk annyira elveszettek, mint amikor a pubertáskoron (és a középiskolai szexedukációs órákon) estünk át, és ez inspirál, hogy rövid videókat tegyek közzé a TikTokon, illetve az Instagramon arról, hogyan használom az ösztrogéntapaszt, vagy a hálószobámban köntösben parádézva magyarázom el, hogyan működnek a hormonok.

    Offline azonban még mindig nehéz találni valakit, akivel beszélhetünk ezekről a dolgokról. Mindig akadnak olyan nők, akik azt állítják, hogy könnyedén átsuhantak a változókoron. A legtöbbször azonban, ha felteszek nekik néhány kérdést, kiderül, hogy egy halom tünetük volt, csak nem társították a menopauzához vagy a perimenopauzához.

    Sokszor fogalmunk sincs, hogy a tüneteinket a változó hormonjaink okozzák. Megpróbáljuk racionalizálni vagy megmagyarázni őket, mert nem tudunk jobbat. Ugyanazokat a kérdéseket tesszük fel magunknak e körül az időszak körül: „Miért nem alszom jól? Lehet, hogy túl későn ittam kávét. Miért szorongok ennyire? Csak a munkahelyi stressz lenne? Hónapokig kimaradt a menstruációm – aztán hirtelen megjött. Mi történik?”

    A pillanatnyi élménytől a mozgalomig

    2022 októberében kaptam egy olyan telefonhívást, amiről egy évvel korábban nem gondoltam volna, hogy megtörténhet. Október a menopauzatudatosság hónapja – amelyet elsőként a Nemzetközi Menopauza Társaság (International Menopause Society, IMS) és az Egészségügyi Világszervezet (WHO) ismert el 2009-ben –, és a nő a vonal másik végén azt kérdezte tőlem, hogy készítenék-e interjút Katie Courickel és Naomi Wattsszal egy menopauzáról szóló szimpózium keretében, amelynek a The Swell, egy középkorú nőket tömörítő New York-i csoport volt a házigazdája.

    Fiatal riporter koromban a floridai Orlandóban minden reggel néztem Katie-t a tévében, a Today show-ban. Miközben meglepődtem, hogy a menopauza témája hozott össze minket Katie-vel, azon egyáltalán nem csodálkoztam, hogy bevonták ebbe a beszélgetésbe – végül is azzal, hogy élőben közvetítették a vastagbéltükrözését a televízióban, remekül felhívta a figyelmet a vastagbélrákra. Na de Naomi Watts, a csodálatos színésznő? Mint kiderült, Naomi korai menopauzán esett át – amit eléggé megszenvedett –, és eltökélte, hogy felhívja a figyelmet arra, hogy a menopauza nem egyenlő az időskorral, és segít a többi nőnek, hogy ne érezzék magukat egyedül a sötétben tapogatózva, mint ő annak idején. Hozzám hasonlóan a középkorúságot elérve Naomi élete is fordulatot vett, és a női egészség előmozdításának szentelte az életét, még egy wellnesscéget is alapított (peri)menopauzában lévő nők számára (megtalálod a „Szuper források” között, a könyv végén). Az is közös volt bennünk, hogy ő is egy komoly szakításon volt túl, és az ötvenes éveiben talált rá újra a szerelem. Ezeket akkor még nem tudtam róla, és rettenetesen le voltam nyűgözve, plusz rettenetesen ideges voltam, hogy együtt fogok ülni a pódiumon egy ekkora hírességgel.

    Egyáltalán nem kellett volna, mert másnap egy olyan nőkkel teli terembe sétáltam be (mind a hallgatóságot, mind a színpadon ülőket tekintve), akik majd meghaltak, hogy együtt tanuljanak, és megerősítsék egymást abban, hogy nincsenek egyedül, nem láthatatlanok, nincsenek leszállóágban, hanem épp ellenkezőleg, lehet, hogy pont most indultak el életük legcélirányosabb útján.

    Ekkor értettem meg: fokozatosan elértük, hogy a „menopauza” szó már nem hozza kényelmetlen helyzetbe az embereket. (Vagy legalábbis az emberek egy részét.) A korábban teljesen ignorált vagy csak zárt ajtók mögött suttogott szóból szép lassan vacsoraparti-téma lett.

    Nem csak azokról a speciális eseményekről van szó, amelyeknek a menopauza a központi témájuk. 2023-ban a Super Bowl alatt egy hőhullámoktól szenvedő nőt ábrázoló reklámot vetítettek. Nők rövid videókban osztják meg a tüneteiket az Instagramon és a TikTokon. És olyan hírességek, mint Oprah Winfrey, Michelle Obama (aki a Marine One elnöki helikopteren repülve nyíltan beszélt arról, hogy éppen hőhullámai vannak),5 Maria Shriver, Halle Berry, Shania Twain, Courteney Cox, Gayle King, hogy csak néhány nevet említsek, arra használják a komoly ismertségüket, hogy megosszák a világgal a menopauzával kapcsolatos tapasztalataikat.

    Maria Bello, aki a Balhé1 című sorozatban nyújtott alakításával 2024 januárjában elnyerte a Critics’ Choice Awards legjobb női mellékszereplőnek járó díját, a beszédét a menopauzával indította, mégpedig egy hollywoodi nagyágyúkkal teli teremben. „Ki gondolta volna, hogy a menopauza után talál rám ez a díj – és hogy ez lesz az, ami véget vet a mellőzöttségemnek?” – nyilatkozta.

    Az ehhez hasonló pillanatok rengeteg embert inspiráltak arra, hogy úgy álljanak a menopauzához, mint „pillanatnyi élményhez”. De ez nem egy pillanat. Ez egy mozgalom. Ahogy egyetlen nő sem csak „átesik” a menopauzán, úgy a társadalom sem esik át a „menopauza szakaszán”. A menopauza olyan, mint a nők: mindkettőnknek keményen kellett küzdenünk, hogy bekerüljünk a közbeszédbe. És most már maradunk. Mert ahogy Oprah mondja: „A nagy M-et nem tudod lekörözni, hiába keresel vagy edzel többet. A menopauza vonata mindenképp befut.”

    Őszintén szólva, komoly felzárkózásra lenne szükség a menopauzakutatásban, mivel a nők egészségét zavarba ejtően keveset kutatták eddig. Valójában az amerikai Országos Egészségügyi Intézetek (National Institutes of Health – NIH) hivatalosan 1986-ig nem bátorították a kutatókat, hogy a gyógyszerkísérleteikbe nőket is bevonjanak. Egészen 1993-ig kellett várni arra, hogy a szövetségi törvény kötelezően előírja ezt. Az Egyesült Államok Élelmiszer- és Gyógyszerügyi Hivatala (Food and Drug Administration – FDA) pedig csak 2016-ban adta ki hivatalos ajánlását, miszerint a klinikai vizsgálatokba ugyanannyi nőt és férfit kell bevonni, amennyiben lehetséges.

    Rengeteg minden van, amivel nem vagyunk tisztában a nők általános egészségét és különösen a menopauzát illetően. És hogy még súlyosabb legyen a helyzet, a mára híressé vált Nők Egészsége Kezdeményezés (Women’s Health Initiative – WHI), amit a 4. fejezetben részletezek majd, azt állította, hogy a változókori hormonterápiának több a kockázata, mint a haszna. Amikor 2002-ben publikálták ezt a tanulmányt, a menopauzakutatás és -oktatás hirtelen megakadt, és a nyomában támadt félelmek a mai napig fennmaradtak.

    A The M Factor pont ezért az olyan orvosokkal, ügyvédekkel és kutatókkal készített interjúkra helyezte a hangsúlyt, akik azon fáradoznak, hogy növeljék az emberek menopauzával kapcsolatos ismereteit és tudatosságát – a társproducereimmel szerettünk volna rávilágítani erre a nyilvános egészségügyi krízisre, hogy az ország egészségügyi közösségei átvehessék.

    Nincs könnyű dolgunk, ami azt illeti, mert a menopauza ügyében folytatott küzdelemnek a szexizmussal és az életkor miatti diszkriminációval is számolnia kell, miközben a színes bőrű nőket (akiket a rasszizmus problémája is érint), valamint a transznemű és nem bináris embereket (akiknek a transzfóbiával és nemi diszkriminációval is szembe kell nézniük) is magában kell foglalnia.

    Az elveszett pozíciók visszaszerzésének a folyamata felgyorsult: 2023. december 13-án a menopauza témája egészen a Kongresszusig jutott, amikor is sajtótájékoztatót tartottak a menopauza kutatását és az egyenlő bánásmódot szorgalmazó törvényről. A javasolt törvény felhívja az amerikai Országos Egészségügyi Intézeteket, hogy számoljanak be a Kongresszusnak a kutatások jelenlegi állásáról, azonosítsák a menopauzának tulajdonított tünetekkel kapcsolatos ismeretek, vizsgálatok és kezelések hiányosságait, majd készítsenek tervet és költségvetést a tanulmányban feltárt hiányosságok megszüntetésére.6 Nagyon büszke voltam, hogy ott állhattam a pódiumon, beszélhettem a saját utamról, és támogatásomat fejezhettem ki a törvénytervezettel kapcsolatban.

    Nem sokkal ezután Halle Berry a Capitolium előtt egy sajtótájékoztatón kiabálta: „Változókorban vagyok, rendben?”, hogy hírverést csináljon a törvényhozásnak, amelyet kétpárti együttműködésben fellépő női szenátorok egy csoportja is felkarolt, akik százhuszonötmillió dollár állami finanszírozást szántak a menopauzakutatásra.7 Ez a fajta segítség létfontosságú, mert kormányzati hatalomra lesz szükségünk ahhoz, hogy az amerikai nők megkapják azt a támogatást és egészségügyi ellátást, amelyre szükségük van ahhoz, hogy hosszabb ideig élhessenek egészségesen.

    Szerencsére a Fehér Ház is felült a vonatra. 2023-ban százmillió dolláros, a női egészség kutatására fordított beruházást jelentett be, amelyet Joe Biden elnök további kétszázötvenmillióval egészített ki egy 2024-es elnöki rendeletben.8

    Azonban még mindig nagy a lemaradás a hazai menopauzakutatás és a kezelések terén. Vessünk is egy pillantást a számokra!

    •2024-ben ötmilliárd dollár állami támogatást utaltak ki a női egészséget célzó kutatásra. A menopauzakutatás mindössze tizenötmillió dollár támogatást kapott.9

    •Míg a női egészségbe fektetett kockázati tőke összege 2018 és 2023 között 314 százalékkal növekedett,10 addig az elmúlt évtizedben mindössze 254 millió dollárt invesztáltak a női egészséget célzó technológiába. Ennek az összegnek mindössze az 5 százalékát fordították menopauzával kapcsolatos kezelésekre.11 És mindössze 2,4 százaléka került nők által alapított cégekhez – miközben a női feltalálók 35 százalékkal nagyobb valószínűséggel fókuszálnak a nők egészségére, mint a férfiak.12

    Ilyen nyomorúságos összegekből nem leszünk képesek kiszolgálni hetvenötmillió változókorban lévő nőt (az Egyesült Államokban).

    Könnyebbé tenni a menopauzát minden nő számára

    A megjelenítés számít, nemcsak a filmvásznon és a könyvek esetében, hanem az egészséggondozásban is. Biztosítanunk kell, hogy minden nő életkorra, rasszra, etnikai hovatartozásra, nemi identitásra és vallásra való tekintet nélkül részese legyen és képviselve legyen az éppen zajló menopauzamozgalomban. Míg a kutatók igyekeznek (1) minden rasszhoz és etnikumhoz tartozó nő esetében vizsgálni a menopauzát, valamint (2) kitalálni, hogy maga a rassz milyen mértékben befolyásolja a változókori tapasztalatokat a társadalmi-gazdasági és környezeti hatásokon túl, mi nagyon is jól tudjuk, hogy a menopauza tünetei rasszonként változnak, és túlmutatnak a fekete és fehér nőkön.

    Dr. Sharon Malone, az ország egyik vezető nőgyógyásza, aki jelenleg az Alloy Women’s Health, a menopauza tüneteire megoldásokat nyújtó vállalat fő egészségügyi tanácsadója, így foglalja össze a változókorba lépő fekete nőket érintő kihívásokat: „A fekete nőknél korábban jelentkezik a menopauza, a tüneteik pedig súlyosabbak, és tovább tartanak. Egy átlagos nő négy–hét évig szenved a tünetektől; az afroamerikai nők ezzel szemben több mint tíz évig. Ezek a tünetek nem csupán bosszantóak. Komoly egészségi következményekkel járnak, mint a magas vérnyomás, az álmatlanság és a 2-es típusú cukorbetegség.”

    A fekete nők azon túl, hogy súlyosabb és hosszabb ideig fennálló tünetektől szenvednek, kisebb eséllyel jutnak ellátáshoz, beleértve a hormonterápiát. És hogy még rosszabb legyen a helyzet, nehezebben találnak empatikus orvost.13 Számos kutatás számol be rasszista előítéletekről azzal kapcsolatban, hogy az orvosok miként értékelik a tüneteiket. Dr. Joy’El Ballard, egy marylandi, annapolisi nőgyógyász a következőt mondta nekem: „A fekete nők egész egyszerűen félnek beszélni a tüneteikről. »Ugyan minek? – mondják. – Senki sem hallgat meg.« Nem csak arról van szó, hogy az egészségügyi szolgáltatók nem vesznek tudomást rólunk – mi sem veszünk tudomást magunkról. Arra kondicionáltak bennünket, hogy sztoikusak legyünk, és viseljünk el mindent.”

    A fekete amerikaiak fájdalmát szisztematikusan alábecsülik; ahogy a nőkét is. Ez kétszeres csapást jelent a fekete nők számára. Körülbelül egy évvel ezelőtt összefogtunk Kamili Wilsonnal, hogy kiálljunk az ebben az életszakaszban lévő nőkért, és segítsünk nekik fejlődni, miközben meghallgatjuk egymás történeteit. Kamili a Menopause Made Modern internetes platform alapítója és igazgatója, amelynek célja, hogy hasznos, praktikus információkhoz juttassa a változókorban lévő színes bőrű nőket, és kapcsolatot teremtsen közöttük. Kamili azért indította ezt az oldalt, mert a saját, fekete nőként megélt változókori tapasztalatai alapján segíteni akart másoknak, hogy úgy érezzék, észreveszik és meghallgatják őket. (Arra lettem figyelmes, hogy sok nő, aki erre az útra lép, létrehozza azokat a forrásokat, amelyekre szüksége lett volna, de nem álltak rendelkezésére.)

    Ahogy Kamili felidézte: „Minden egyes alkalommal, amikor új tünetem jelentkezett, felmentem a Google-ra, és az esetek 90-95 százalékában a nyolcvanas, kilencvenes éveikben járó, ősz hajú, hőhullámmal küzdő vagy éppen az ablakon szomorúan kibámuló, európai nőket ábrázoló képekkel találkoztam. Hiányzott a többi korosztály és a sokszínűség. A világ népességének a fele megtapasztalja ezt a természetes, biológiai jelenséget – hol vannak a hozzám hasonló nők? Hol vannak azok a nők, akik ugyanolyan élettapasztalattal bírnak, mint én? És hogyan birkóznak meg ezzel az egésszel? Egyszerűen nem volt róluk semmi.”

    A spanyol felmenőkkel rendelkező nők két évvel korábban lépnek a változókorba (átlagosan negyvenkilenc évesen), mint a nem spanyol ajkú fehér nők, és hosszabb ideig tapasztalnak hőhullámokat – 8,9 évig, szemben a nem spanyol ajkú fehér nők 6,5 évével –, és többet szenvednek a hőhullámoktól és a hüvelyszárazságtól, mint a többi csoport.

    Az ázsiai felmenőkkel rendelkező nőket általában kevésbé sújtják a hőhullámok, de gyakrabban szenvednek ízületi fájdalomtól és fejfájástól.14 Az őslakos amerikai nők a többi etnikai csoporthoz képest nagyobb mértékben tapasztalnak hőhullámokat a menopauzát megelőző időszakban a harmincas, negyvenes éveikben, de nem vizsgálták őket a változókor teljes időszakában. Ez az adat, amely a Menopause című folyóirat 2014. februári számában jelent meg, arra utal, hogy valószínűleg az őslakos amerikai nők szenvednek a leginkább a változókori tünetektől.15

    Egy szaúdi nőkkel készített tanulmány arra az eredményre jutott, hogy ők a fehér és spanyol nőknél korábban – negyvennyolc éves korukban – esnek át a menopauzán, és a leggyakrabban ízületi és izomfájdalomtól, valamint fizikális és mentális kimerültségtől szenvednek, és a nyugati nőkhöz képest számottevően ritkábban jelentkeznek náluk hőhullámok, valamint éjszakai izzadás.16

    Nem számít, melyik rasszba vagy etnikumhoz tartozunk, az első lépés az úton, hogy a kezünkbe vehessük az irányítást, és jobban érezzük magunkat, az, hogy tisztába kerüljünk azzal, mivel is nézünk szembe. Szóval vessünk rá egy pillantást, miről is beszélünk, amikor azt mondjuk, hogy „menopauza” – vegyük sorra a tényeket, a félelmeket és az ajándékokat!

    
      Legyünk befogadók, amikor a menopauzáról beszélünk!

      Igazán értékelem Omisade Burney-Scott, a Black Girl’s Guide to Surviving Menopause (Útmutató fekete lányoknak a menopauza túléléséhez) podcast házigazdája és weboldal-alapítója véleményét, miszerint a menopauzával kapcsolatos szóhasználatunk hatással lehet a befogadásra.

      Omisade: „Ha már ezt a nagy sátrat építjük, fontos, hogy ne radírozzuk le, ne rekesszük ki vagy tegyük láthatatlanná azokat az embereket, akiknél jelentkezik a menopauza, ám nem illenek bele a fehér/cisz/heteró nő keretbe. Vannak, akik rák miatt vagy a nemi identitásukkal azonosulva hormonterápián vannak. Rengeteg forgatókönyv létezik, amelyet csak úgy lesöprünk az asztalról, ha mindig azt mondjuk: »Hahó, hölgyek, hogy haladtok a menopauzával?« Én mindig úgy szólítom meg a hallgatóimat, hogy »skacok« vagy »emberek«, mert ez a legegyszerűbb gendersemleges megoldás, és így nem válik senki láthatatlanná a folyamatban.”

    

    Tények a menopauzával kapcsolatban

    A „menopauzán” általában a változókor következő három fő szakaszát értjük: perimenopauza, menopauza és posztmenopauza. Nézzük meg őket egyenként!

    A „perimenopauza” jelentése: ’menopauza közeli’. Ez az utolsó menstruációnkat megelőző négy–tíz éves periódus. Jellemzően, de nem mindig, a perimenopauzában tapasztalt tünetek kellemetlenebbek és hevesebbek, mint a menopauza vagy a posztmenopauza alatt megélt tünetek. Ennek ellenére a nőknek mindössze 34 százaléka tud arról, hogy a perimenopauza egyáltalán létezik!17 Ami azt jelenti, hogy az egész változókornak a perimenopauza a leginkább furcsa szakasza.

    •A perimenopauza a menopauza előtt négy–tíz évvel kezdődik.

    •A perimenopauza normál esetben a nők negyvenes éveiben kezdődik (negyven- és negyvennégy éves kor között).

    •A nők egy része a harmincas évei közepén–végén tapasztalja az első tüneteket.

    •Átlagos esetben a tünetek négy–tíz évig tartanak.

    •A fekete nőknél gyakran tíz évnél tovább tartanak a tünetek.

    •A perimenopauzában tapasztalt tünetekkel a nők 90 százaléka orvoshoz fordul tanácsért.18

    •A perimenopauza első tünete jellemzően a menstruáció szabálytalanná válása. Sok esetben a menstruáció gyakoribbá és/vagy erősebbé válik, ami szintén megtévesztő lehet, mert a menopauzához pont, hogy a kevesebb vérzést társítjuk, nem a többet.

    •A menopauzával és a posztmenopauzával ellentétben (amikor a hormonszint stabil és alacsony) perimenopauzában a hormonszint – különösen az ösztrogéné – ingadozó lehet, egyik héten alacsony, a másikon pedig kiugró. E miatt az ingadozás miatt olyan nehéz menet a perimenopauza.

    •A perimenopauza – és a menopauza – átmeneti állapot. A posztmenopauza életünk végéig tart.

    •Eléggé elterjedt nézet, hogy ha egy nő még menstruál, akkor túl fiatal a perimenopauzához. Ez egyszerűen tévedés.

    •Bár kisebb a valószínűsége, a perimenopauza időszakában is teherbe lehet esni. Hacsak nem akarsz gyereket, védekezned kell.

    A menopauza gyakorlatilag egyetlen napig tart: az utolsó menstruáció első napjától számított 366. napon következik be.

    •A menopauza pontos dátumát azután határozhatjuk meg, hogy tizenkét egybefüggő hónap telik el menstruáció nélkül. Vagyis csak visszafelé határozható meg. Zavarba ejtő, ugye?

    •A „menopauza” szó szerinti jelentése: ’a havi ciklusok vége’.

    •A „menopauza” kifejezés „pauza”, ’szünet’ jelentésű tagja azt sugallhatja, hogy életünk ezen szakasza rövid vagy átmeneti, de a menopauza örökre szól. Bár ez nem teljesen igaz, mert igaziból a posztmenopauza tart életünk végéig.

    •Az Egyesült Államokban a menopauza átlagosan a nők ötvenegy éves korában19 következik be, bár ritka esetekben sokkal korábban is jelentkezhet. (Lásd a „korai petefészek-elégtelenség” magyarázatát a 36–37. oldalon.)

    •Menopauza orvosi beavatkozásokat követően, például teljes hiszterektómia (melynek során eltávolítják mindkét petefészket és a méhet), sugárkezelés vagy kemoterápia következtében is előállhat. A menopauzát elfedhetik különféle kezelések és állapotok, például fogamzásgátló tabletta, hormonális, méhen belüli fogamzásgátló eszköz alkalmazása, szerveltávolítás, endometriózis vagy méhpolip (amely súlyos vérzést okozhat, amitől én is szenvedtem).

    A posztmenopauza a menstruáció nélküli első tizenkét hónapot követő időszak.

    •A legtöbben a posztmenopauzát egyszerűen csak „menopauzának” hívják. Az egyszerűség kedvéért én is így hivatkozom majd rá a könyv további részében.

    •A posztmenopauza életünk végéig tart. Ez jellemzően azt jelenti, hogy életünk legalább 30 százalékát posztmenopauzában töltjük.

    •Vagyis többé nincs szükség fogamzásgátlásra.

    •Előfordulhat, hogy a tünetek alábbhagynak a posztmenopauzában, azonban az is lehet, hogy nem. Ne utálj azért, amit mondok, de vannak olyan nők, akiknek menopauza után akár több mint húsz évig is fennmaradnak a tüneteik. A legtöbben elérnek egy csúcspontot, ami a tüneteket illeti, ám ez időbe telhet – eggyel több ok, hogy már most elkezdjük felfedezni a lehetőségeinket.

    •Még ha a tünetek megszűnnek is egyszer, az alacsony ösztrogénszint (elsősorban, de ott van még a progeszteron és a tesztoszteron is) továbbra is megviselheti az egészségünket.

    Egyéb kifejezések és tények, amelyekkel jó, ha tisztában vagy:

    •A korai petefészek-elégtelenség (POI, amit nem túl kedvesen korai petefészek-kimerülésnek is hívnak) negyvenéves kor előtt jelentkező menopauzát jelent. Azoknál, akik korai menopauzán esnek át, vagy korai petefészek-elégtelenségben szenvednek, évekkel korábban jelentkezhetnek az első kellemetlen tünetek. (Bár sok nőtől hallom, akik a negyvenes éveik elején vagy közepén keresik fel az orvosukat a tüneteikkel, hogy azzal küldik el őket: túl fiatalok még ehhez.) A korai petefészek-elégtelenség nem gyakori, a nők 1-2 százalékát érinti, de előfordul.

    •„Alig múltam harminc. Egymás után két vérzésem is kimaradt, és nagyon rosszul éreztem magam. Annyira izzadtam éjszaka, hogy felébredve azt hittem, bepisiltem. Nem aludtam, mogorva voltam, émelyegtem. A terhességi tesztjeim (vizelet és vér) rendre negatívak voltak. A laborban teljesen összezavarodtak, arra gyanakodtak, hogy talán leukémiás vagyok. Rengeteg specialistánál jártam. Az egyik orvos, akihez elmentem, menopauzára gyanakodott, holott még csak harmincéves voltam. Speciális laborvizsgálatot kért, és kiderült, hogy posztmenopauzában vagyok – spontán korai petefészek-kimerülésem volt harmincévesen. Pontos menstruációs ciklusok, aztán huss, egyik nap vége lett!”

    •Az indukált menopauza gyógyszeres (kemoterápia vagy sugárkezelés) vagy műtéti beavatkozás (petefészek-eltávolítás, amit hiszterektómiával [méheltávolítással] együtt vagy anélkül végeznek) eredménye lehet. Az indukált menopauzán átesett nők esetében nem beszélhetünk fokozatosan jelentkező perimenopauzális tünetekről. Ők hirtelen, minden átmenet nélkül kerülnek a menopauza tüneteinek a sűrűjébe. Ez történt az édesanyámmal is, amikor negyvennégy éves korában masztektómián (emlőeltávolító műtéten) esett át, amelyet sugárkezelés és kemoterápia követett. Csak évekkel később értettem meg, miért panaszkodott mindig, hogy melege van az étteremben. Ugrattuk emiatt, nem tudtuk, hogy némán szenvedett.

    •Meglepő tény: Az Egyesült Államokban hatvanéves korára háromból egy nő méheltávolításon esik át.20 Az általános okok között a következők szerepelnek: fibróma, erőteljes vérzés, méh előreesése (amikor a tartószövetek gyengülése miatt a méh a hüvelybe süllyed), méhnyálkahártya-hiperplázia (a méhnyálkahártya túlzott megvastagodása), méhpolip, méhrák, méhnyálkahártyarák, méhnyakrák vagy petefészekrák. Bár ezek komoly, kezelést igénylő állapotok, a sebészi eltávolítás nem mindig a legmegfelelőbb megoldás. Valójában a kutatások során azt találták, hogy a méheltávolítások 20 százaléka feleslegesen történik.21 Hiszterektómia során a petefészkeket is eltávolíthatják, de van, hogy a petefészkeket meghagyják – ez utóbbi a kívánatosabb (amennyiben lehetséges), mivel tovább termelhetik az ösztrogént és a többi hormont. Ha valakinek csak a méhét távolították el, nehezebb megállapítani, mikor kerül perimenopauzába és mikor van menopauzában.

    •A vérzés megváltozásának egyéb okai között szerepelnek a méhen belüli hormonális eszközök, mint például a Mirena, és a fogamzásgátló tabletták, amelyek csökkenthetik vagy teljes egészében meg is szüntethetik a vérzést. Erőteljes vérzést pajzsmirigy-elégtelenség, méhfibróma (mióma), endometriózis, polip, vagy akár – ritkán – méhrák is okozhat, ezért fontos kivizsgáltatni nőgyógyásszal, nem csupán elkönyvelni perimenopauzának.

    •Perimenopauza alatt is teherbe lehet esni. Ha valaki még menstruál, még ha rendszertelenül is, ovulációja attól még lehet – vagyis teherbe eshet. Még akkor is, ha tizenegy hónap telt el az utolsó menstruációja óta. Szóval gondolj a fogamzásgátlásra, hacsak nem szeretnél teherbe esni.

    „Most hetvenegy éves vagyok, de negyvenéves koromban hiszterektómián estem át. A petefészkeimet megtartottam, mert nem akartam évekig hormonokat szedni. Az volt a nagy kérdés, mikor fog elérni a menopauza, és hogyan fog történni. Nos, BORZASZTÓ volt, mert az orvosok nem segítettek, és semmi információt nem találtam erről. Ötvenéves korom körül elkezdtem hízni, és bármit csináltam, semmi sem használt. Depressziós lettem, és tizenhat évig szedtem antidepresszánsokat. Álmatlanságban szenvedtem, izzadtam éjszaka, és súlyos hangulatingadozásaim voltak. Valójában az éjszakai izzadások azóta sem múltak el.”

    
      Harmincasok, ez rátok is vonatkozik!

      Laura Okafor Crain, a Perry alkalmazás alapítója és vezetője a harmincas éveiben indította el ezt az online közösséget perimenopauzában lévő nők számára. Megkérdeztem tőle, miért fontos, hogy a harmincas éveikben járó nők tudatosabbak legyenek a perimenopauzát illetően.

      Laura: „Szeretném felhívni a nők figyelmét arra, hogy egyáltalán nem abnormális, ha perimenopauzával összefüggő jeleket vagy tüneteket tapasztalnak a harmincas éveik végén. A legtöbbjüknek ez nyitja fel a szemét leginkább. Fel kell készülnünk, ahogy életünk más szakaszaira is, hogy értsük, mi fog történni, és ne féljünk tőle. Ha anyává szeretnénk válni, akkor már jóval előtte elkezdünk információkat gyűjteni a témában. Gyakran terhesvitaminokat szedünk, még mielőtt teherbe esnénk. Miért ne tehetnénk meg ugyanezt a perimenopauzával kapcsolatban is?

      A közösségünkbe tartozó nők közül sokan úgy írják le a menopauzát, mint egy szobát, amit korábban jól ismertek, most azonban képtelenek megtalálni a villanykapcsolót. Nem tudjuk megakadályozni, hogy a szoba berendezése megváltozzon, de a hirtelen sötétség ellen tehetünk azzal, hogy előre felkészülünk a lehetséges eseményekre, és megtanulunk boldogulni.”

    

    Mikor szűnnek meg a változókori tünetek?

    Hidd el, ez egy olyan kérdés, amit a mai napig rendszeresen felteszek magamnak. Hogy rövidre fogjam, a Journal of the American Medical Association orvosi szaklap szerint a menopauzához kapcsolódó tünetek az utolsó menstruációt követően átlagosan 4,5 évig tartanak, összességében pedig 7,4 évig.22

    Vannak, akik ennél hosszabb ideig, még a hatvanas éveikben vagy annál később is tapasztalnak tüneteket. (Tudom, utálom még kimondani is.)

    Bár a tünetek átlagos időtartama rasszonként eltérő lehet, a fekete nőknek általában súlyosabb és hosszabban tartó tüneteik vannak, mint a fehér nőknek. Mindezek tetejébe a SWAN (Study of Women Across the Nation – Az amerikai nők országos egészségvizsgálata) tanulmány néven ismertté vált meghatározó kutatás szerint a fekete nőknek kisebb arányban ajánlanak fel orvosi kezeléseket, például hormonterápiát a tüneteik enyhítésére.23

    Egyéb okok, amelyek miatt rassztól függetlenül hosszabb és erőteljesebb változókori tüneteket tapasztalhatunk, például a dohányzás, a magas zsír- és cukortartalmú étrend és az alkoholfogyasztás, amelyekről kimutatták, hogy növelik a vazomotoros tünetek kockázatát.24 Az alkoholról ezenfelül tudjuk, hogy megzavarja az alvást, ami sok (peri)menopauzában lévő nő számára alapvető.

    
      A menopauza menetrendje

      •Menopauza átlagéletkora fehér nőknél: 51 év

      •Menopauza átlagéletkora fekete nőknél: 49 év

      •Korai menopauza: 45 éves kor előtt (a nők 7–9 százalékát érinti)

      •Korai petefészek-elégtelenség (POI): 40 éves kor előtt

    

    A menopauza kiváltotta félelmek és kellemetlen érzések

    Bár a perimenopauza és a menopauza mentális és fizikális tünetei elterelhetik róla a figyelmedet, a lelked és a hangulatod is változik közben. Nem akarom megmondani, hogyan érezd magad. De szeretném bemutatni, mi is zajlik a felszín alatt, miközben ezen a jelentős hormonális átalakuláson mész át. A következő fejezetben elmondom majd, hogyan kezelheted ezeket az általános félelmeket és érzéseket, azonban addig is nézzük meg, mik is ezek pontosan! Addig nem beszélhetünk átfogóan a menopauzáról, amíg nem veszünk tudomást róluk, és még mindig nem beszélünk róluk eleget.

    NEM ÉRZEM MAGAM SZEXINEK

    Figyelj, nem könnyű szexinek érezned magad, amikor fájdalmas a szex, hullik a hajad, erősen vérzel, és lehet, hogy még a testszagod is megváltozott. Ráadásul nem csak a külsőd vagy a korod miatt van, hogy nem érzed magad többé szexinek. A hullámzó hormonszinted okozza. Geri, az online női közösségünk egyik tagja elmesélte, hogy míg változókorban volt – ötvennégy éves korában hagyta maga mögött a menopauza mérföldkövét –, hét éven keresztül úgy érezte, nem randizhat senkivel. „Nehéz úgy találkozni egy férfival, hogy meg kell értetned vele a hullámhegyeket és hullámvölgyeket.”

    ÉRDEKTELENNEK ÉRZEM MAGAM

    Mint egy mindig is szexista ipar élő műsoros újságírója, féltem, hogy negyvenéves koromra (jóval a menopauza előtt!) lecserélnek egy fiatalabb, dögösebb nőre. Ennek ellenére ha negyvenéves koromban megkértél volna, hogy egy szóval írjam le, mit gondolok a középkorúságról, azt mondtam volna, hogy „érdektelen”, mert ezt tanította a kultúra, amelyben élek.

    Ma, ötvennégy évesen, azt mondanám, hogy „befolyással bíró”. Azt mondanám, „bölcsebb”. Azt mondanám, „jobb, mint valaha”. De hosszú időbe telt, mire idáig jutottam – és akkor kezdődött, amikor perimenopauzába kerültem. Nem volt könnyű menet, ám biztosíthatlak, hogy miután megérted, mi a menopauza, és látod, mi minden történik azon túl, elégedett leszel, és nem azon fogsz keseregni, hogy a legszebb éveidet már magad mögött hagytad.

    LÁTHATATLANNAK ÉRZEM MAGAM

    Sok nőtől hallom, hogy nemcsak arról van szó, hogy nem kapják fel a fejüket az emberek, ha belépnek valahova, de úgy érzik, mintha egyáltalán nem is látnák őket. Az age-izmus, vagyis az életkor szerinti hátrányos megkülönböztetés jelen van a társadalmunkban, és a menopauza kapcsán a saját bőrünkön érezhetjük.

    Olyanok is vannak, akik viszont azt mondják, megkönnyebbültek, hogy már nem mérik végig őket, és élvezik, hogy kevésbé veszik észre őket, míg mások úgy érzik, mellőzöttek lettek, és szomorúak emiatt. A legfontosabb személy, akinek a szemében látható akarsz lenni, te magad vagy.

    ELFOGADNI, HOGY TÖBBÉ NEM VAGYOK TERMÉKENY

    Amikor megkaptam a nőgyógyászom tömör üzenetét a betegportálomra, az volt az első gondolatom, hogy öreg vagyok. A második pedig az, hogy: „Többé már nem lehet gyerekem.” Irával már túl voltunk a „nagy beszélgetésen”, és gyerekek egyáltalán nem szerepeltek a jövőbeli terveink között, de akkor olyan mély veszteséget éreztem, hogy a mai napig hatással van rám, ha eszembe jut az a pillanat.

    Egy dolog elhatározni, hogy nem akarsz gyereket, vagy nem vállalsz többet, és megint más tudni, hogy többé nem lehet. Természetes, ha némi fájdalmat érzel emiatt, függetlenül attól, mennyire határozott döntést hoztál is a témában korábban.

    Habár el kell mondanom, hogy ma már annyira fejlettek a meddőségi kezelések, hogy még ilyenkor is vannak lehetőségek. Egy Renee nevű kommentelő a közösségi médiában elmesélte, hogy korai petefészek-kimerülése volt, és harminchárom éves korában korai menopauzán esett át. Saját elmondása szerint: „Negyvenkét éves koromban születtek meg az ikreim, mesterséges megtermékenyítéssel, donor petesejtből, egy csodálatos meddőségi specialista segítségével. A nehézségeinkből néha annyi jó dolog és öröm származik!”

    ÖREGNEK ÉRZEM MAGAM

    Korábban már írtam, hogy azt hittem, a menopauza olyasmi, ami nem sokkal a halálunk előtt következik be – talán mert anyukám ötvenegy éves volt, amikor meghalt. Gondold csak végig, melyek a fő női archetípusok: szűz, anya és banya. Olyan ez, mint a Chutes and Ladders (Csúszdák és létrák) társasjáték: amint eltelt egy év anélkül, hogy menstruáltál volna, mintha ráléptél volna az öregséghez vezető létrára. Add ezt hozzá a többi életeseményhez, amelyek ebben az időszakban szoktak bekövetkezni, például válás, gyerekek kirepülése vagy nyugdíjba vonulás (vagy álláskeresési nehézségek), ráadásul fáradtnak érzed magad, fáj mindened, és nem fog az agyad, s máris joggal hiheted azt, hogy a legszebb éveidet magad mögött hagytad. Ez egész egyszerűen nem igaz – főleg amiatt, mert még rengeteg év áll előtted! Megértem ezt az érzést, komolyan, de ha most így is érzel, túl fogod tenni magad rajta.

    „Ötvennyolc éves, karrierjének élő, afrikai amerikai nő vagyok. Nagyon rettegtem az ötventől, mert úgy éreztem, felértem a hegy tetejére, és innen már lejtmenet következik. Még mindig viaskodom az érzéseimmel, öregnek és kevésbé hasznosnak érzem magam. Jelenleg nincs párkapcsolatom, és a legkisebb gyermekem is hamarosan elköltözik. Nem tudom, megtalálom-e az új célomat, vagy hogyan maradjak fontos. Már nem vagyok házas, már nem kell gondoskodnom a szüleimről vagy a gyerekeimről, a karrierem pedig megrekedt. Hol vagyok én a képben?”

    RÁÉBREDTEM A HALANDÓSÁGOMRA

    Nem rémített meg különösebben, amikor ötven lettem. A negyvenkilenc sem. Igen, volt egy időszak, amikor olyasmiket hangoztattam, hogy „az ötven az új harminc”, és próbáltam meggyőzni magam, hogy ez nem is olyan rossz. Az ötvenegy viszont fordulópont volt, mert édesanyám ennyi idős volt, amikor meghalt a mellrák egy nagyon agresszív formájában, amely áttéteket képezett a máján, a tüdején, hiába esett át teljes melleltávolító műtéten, kemoterápián és sugárkezelésen. Felnőttkorom nagy részében a mellráktól rettegtem a legjobban. Egészen addig, amíg ötvenegy éves nem lettem. Ezután kitaláltam, hogyan éljek, és mi legyen a következő lépésem.

    Egyáltalán nem kell fiatalon elveszítened az édesanyádat ahhoz, hogy valamikor életed derekán elmerengj a halandóságon.

    Elmondhatom, hogy a félelmeink megerősödnek, ha nem beszélünk a tapasztalatainkról. Szeretnék átadni neked egy falatnyi bölcsességet, amiről úgy vélem, segíthet jobban érezni magad, ha peri- vagy posztmenopauzában vagy. Az ember azon ritka fajok közé tartozik (a gyilkos bálnán és egyetlen csimpánzfajon kívül25), amelynek a nőstény egyedei a termékenységük megszűntével is tovább élnek. Ami azt jelenti, hogy emögött valamiféle evolúciós előny kell hogy legyen. Némi kutakodás után a kétmillió évvel ezelőtti múltban találtam rá a válaszra, a nagymama-hipotézisnek nevezett elméletben.

    Az elmélet szerint a régi gyűjtögető-vadászó közösségekben főként a már nem szülőképes nők látták el élelemmel a családot. Míg a fiatalabb nők a terhességgel és a szoptatással voltak elfoglalva, az idősebb asszonyok gyűjtögettek. Ennek eredményeként azokban a családokban, amelyekben nagymama is jelen volt, eggyel több gyermek született. Más szavakkal, a menopauzán átesett nők azért maradtak életben, mert hasznosak voltak. És kevésbé népszerű megfogalmazásban: az emberi faj a menopauzán átesett nőknek köszönhetően virágzott fel ilyen mértékben.

    Ezen az evolúciós megerősítésen túlmenően rengeteg roppant fontos ajándékot hoz magával a menopauza.

    A menopauza ajándékai – igen, ajándékai!

    Szeretném világossá tenni, hogy a menopauza egy olyan időszak, amelyet magunkhoz kell ölelni, nem pedig egy gyógyításra váró betegség.

    Az egyik fontos dolog, amire rájöttem a mindennapi beszélgetéseinkből, hogy a fiatalabb nők tőlünk várják a válaszokat. Kárt okozunk nekik, és saját magunknak is, ha lefitymáljuk a menopauza ajándékait.

    Íme az igazság: a menopauzában töltött évek – ami, emlékezz vissza, életed 30 százaléka vagy még annál is több – életed egyik legszebb időszaka is lehet.

    A menopauzának rengeteg pozitív oldala van. Az évek során abban a kiváltságban volt részem, hogy a téma egyik legismertebb szakértőjével, dr. Stephanie Faubionnal, az amerikai Menopauza Társaság (Menopause Society) orvosi vezetőjével és a Mayo Klinika női egészségi központjának igazgatójával beszélgethettem. Amikor interjút készítettem vele a The M Factor című műsorom számára, rávilágított a menopauza néhány előnyére: a fájdalommal járó miómák és az endometriózis gyakran enyhül, és nem kell többé aggódni a menstruáció vagy a terhesség miatt. És a kedvencem: a megkönnyebbülés, hogy többé nem kell a hormonjaid kénye-kedve szerint élned, különösen, ha te is a nők azon közel 50 százalékába tartozol, akik premenstruációs szindrómában (PMS) szenvednek.26

    Azonban a mentális előnyök a leghangsúlyosabbak. Az idegtudós és korszakalkotó Alzheimer-kutató dr. Lisa Mosconi a Menopauzaagy című The New York Times-bestsellerében azt a döbbenetes kijelentést teszi, hogy a posztmenopauzában lévő nők boldogabbak, mint a fiatalabb nők – sőt boldogabbak, mint a menopauza előtt valaha is voltak! Ez nem a perimenopauza és menopauza alatt tapasztalt mentális terhek (amelyekről a későbbi fejezetekben lesz szó) szőnyeg alá söprése, hanem annak a kihangsúlyozása, hogy amit állandó átoknak hiszünk, az gyakran csak egy rövid ideig tartó válság.

    Mihelyst elismered, hogy egy nagyobb átalakuláson mész át, és tervet kovácsolsz a tüneteid enyhítésére, örömmel üdvözölheted ezt az átmenetet azért, ami valójában: utazás a szabadságba. Sok tekintetben felszabadultnak érezheted magad mások elvárásai és ítéletei alól.

    Eddig a pontig minden róluk szólt: a partneredről, a munkádról, a gyerekeidről, a családodról, a barátaidról, az idősödő szüleidről, a karrieredről. Most végre rajtad a sor. De meg kell engedned magadnak. Íme, miért: mert hatással leszel másokra. Egészségesnek és magabiztosnak fogod érezni magad, izgatottan fogsz felkelni (és lefeküdni), és újra színesben fogod látni a világot, nem pedig egy szürke helyről találgatni, mi is történik veled.

    A középkorúság egyik összetett áldása, hogy eltűntek a társadalmi mérföldkövek, mint a házasság, a karrier és a gyerekek. Miközben kissé kizökkenthet az egyensúlyodból, hogy nincs előtted pontosan kijelölt út, ez azt is jelenti, hogy saját magad rajzolhatod meg – magad találhatod ki, hogyan tovább az életben. Az ilyen szabadság félelmet keltő is lehet, mert az üres lap mindig ijesztő. Miután szembenézel a fizikális tüneteid támasztotta kihívásokkal, amiben a következő fejezetek a segítségedre lesznek, továbbléphetsz, és magadhoz ölelheted életednek ezt a merészebb, félelmektől mentes, kíváncsi, friss, izgalmas és inspiráló, új szakaszát, és a korábbinál erősebb, bölcsebb, szexibb és jobb önmagadat.

    Hogy ide eljuss, létfontosságú, hogy enyhüljenek a tüneteid, amelyek miatt úgy érzed, nem vagy önmagad, amelyek kinyírták az önbizalmadat, lestrapáltak és kikezdték a lelki ellenálló képességedet. Olyan sok különféle tünete van a menopauzának, hogy talán nem is látod az összefüggéseket, miért érzed olyan nyomorultul magad. Vessünk hát egy pillantást a leggyakoribbakra – és néhány ritkábbra (vagy különösebbre) –, hogy világosabb képet kapj arról, miként hatnak rád a hormonjaid, és ezt az információt felhasználva enyhítsd őket.

    
      Öt dolog, amit bárcsak tudtam volna, mielőtt változókorba léptem

      1. Nem kell egyedül végigcsinálnod. A nők alig várják, hogy beszélgessenek és kapcsolódjanak egymáshoz a téma kapcsán.

      2. A tünetek addig tartanak, amíg tartanak – ha csak várod, hogy elüljön a vihar, lehet, hogy túl sokáig kell várnod.

      3. Az, hogy milyen széles körűek a tünetek, és mennyire le tudnak gyengíteni, még egy ok, hogy ne várj a segítségkéréssel.

      4. Noha a menopauza időszaka nem mindig könnyű, mindig van lehetőség a tünetek enyhítésére; rengeteg minden áll a rendelkezésünkre, amivel támogathatjuk magunkat ez alatt az időszak alatt.

      5. Bár lehet, hogy kicsit le kell lassítanod, hogy foglalkozz a tüneteiddel, a menopauza nem a vég – átmenet egy virágzó életszakaszba.

    

  


  
     A szerzőről


    Tamsen Fadal Emmy-díjas újságíró, dokumentumfilm-készítő, szerző és menopauzaaktivista.


    Mint a közösségi média középkorúakkal foglalkozó mentora, őszintesége és közvetlensége révén a menopauza vezető hangjává vált, több mint hárommilliós lelkes és hűséges közönséggel. Rendszeresen szerepel az Oprah Dailyben, a Today show-ban, a The New York Timesban és a Harvard Business Review-ban.


    Tamsen a PBS csatorna The M Factor: Shredding the Silence on Menopause (Az M faktor: Törjük meg a menopauzát övező csendet!) című dokumentumfilmjének – amely az első ilyen jellegű dokumentumfilm volt – az alkotója, producere és vezető producere. Az igazgatótanácstól az SXSW konferencia és fesztivál színpadán át a Kongresszusig olyan intézkedéseket támogat, amelyek megszüntetik a menopauza megbélyegzését, és olyan munkakörnyezetet teremtenek, amelyben a nők nyugodtan beszélhetnek változókori egészségi problémáikról.


    Miután több mint harminc évet dolgozott híradós műsorvezetőként, Tamsen merész döntést hozott, és a női egészség védelme irányába folytatta tovább a karrierjét. Ő a legjobb barátnő, aki átsegíti a nőket a középkorúságon és azon túl, s minden információt megad nekik, amire szükségük van, hogy a legjobb életet élhessék. Tamsen ugyanolyan szenvedélyesen foglalkozik az egészséggel is: holisztikus egészségi tanácsadói képesítést szerzett az Integratív Táplálkozási Intézetben (Institute for Integrative Nutrition), tagja a Let’s Talk Menopause (Beszéljünk a menopauzáról) tanácsnak, és miután 1990-ben elvesztette édesanyját a betegségben, a mellrák elleni küzdelem elkötelezett szószólója is.


    Tamsen New Yorkban él férjével, Ira Bernsteinnel. Lépj kapcsolatba Tamsennel és barátságos, támogató közösségével: @tamsenfadal.

